हस्तिनापुर पहुँचने पर धृतराष्ट्र ने द्रोणाचार्य और कृपाचार्य को पाण्डवों की अगवानी के लिए नगर द्वार पर भेजा। पाण्डवों के दर्शन मात्र से प्रजा के दुःख और दर्द दूर हो गए। स्वागत-सत्कार के पश्चात् धृतराष्ट्र ने युधिष्ठिर से कहा कि तुम लोगों का दुर्योधन आदि के साथ किसी तरह का झगड़ा और मनमुटाव न हो, इसलिए तुम आधा राज्य लेकर खाण्डवप्रस्थ में अपनी राजधानी बना लो और वहीं रहो। पाण्डवों ने राजा धृतराष्ट्र की यह बात स्वीकार की और उनके चरणों में प्रणाम करके खाण्डवप्रस्थ में रहने लगे।